ተጣበቕቲ ሰብኣዊ መሰላት ዓለምና እናኽጥቀሱ፡ ኣብ አእምሮ ሰባት ብቐዳምነት ዝመጽኡ፡ ከም ማርቲን ሉተር ኪንግ፡ ማህተማ ጋንዲ፡ ማርያ ተሬዛ ነልሰን ማንዴላ ወዘተ እዮም። ካብ ትሕተ ዕደመ ቖልዑን መንእያትን ከኣ፡ ኣብ ከበባ ኩናት ኣሌፖ፡ (ሶርያ) ብዘጋጠማ ዘባህርር ተመኩሮኣ ንኣቓልቦ ዓለም ዝሰሓበት፡ ብስማ፡ "ክቡር ህዝቢ ዓለም፡ ዛንታ ሶርያዊት ሕጻን፡ ኩናትን ምሕጽንታ ሰላምን" ብዝብል ኣርእስቲ ብስማ መጽሓፍ ዝተጻሕፋ ባና ኣላበድ ትጥቀስ። ደቀንስትዮ ንኽመሃራ ብምጉስጓሳ ኣብ ጥቅምቲ 2012 ብጠያይቲ ጣሊባን ዝተሃርመት ፓኪስታናዊት፡ ኣብ ዓለምና ዝነኣሰት ተሸላሚት ሽልማት ኖቨል ማላላ ዮሱፍዛይ'ውን ኣላ። ኤርትራውያን መንእሰያት ተጣበቕቲ ሰብኣዊ መሰላት ምስዝሕተቱ ከኣ ብተግባራታ ብቐጥታ ኣብ ሕልና ሰባት እትመጽእ ቬነሳ ጸሃየ እያ። ቨነሳ ሓንቲ ካብተን፡ ብሕሉፍ ጻዕረንን ተወፋይነተንን፡ ብኣበርክቶአንን ጽንዓተን ዝጥቀሳ ሓያሎ ኤርትራውያ ደቀንስትዮ ብዕድመ ዝነኣሰት መንእሰያ እያ። ብኸመይ እያ ግን ብቑልዕነታ ብዛዕባ ሰብኣዊ መሰልን ፍትሕን ተሰቊሩዋ - ብኸመይ ነቒላ?
